[{"text_idx": "#000001", "text": "Igande honetan aurkeztuko du Nerea Mendizabalek argitaratu berri duen Jirafa hizkuntza liburua. Ikasturte berrirako irakasleentzat ikastaro baterako materiala prestatzen hasi, eta, konturatzerako, bigarren liburua eskuartean zuela konturatu da uda honetan. Lehenak, makina buruhauste eman zizkiola gogoratu du, baina bigarren hau, \u201cti-ta, umeak bezala ezta? bigarrenak eta hirugarrenak errazago irteten dutela esaten da, kar, kar, kar!\u201d."}, {"text_idx": "#000002", "text": "Zure bigarren liburua dagoeneko eskuartean duzu."}, {"text_idx": "#000003", "text": "Halaxe da, bai! Lehenengo liburua gurasoentzat idatzi nuen eta hau Jirafa hizkuntza irakasleentzako bideratua da. Beste liburua pare bat urteko prozesua izan zen, baina hau udara honetako kontua izan da. Ikasturte honetarako irakasleentzako online ikastaroa prestatzen ibili naiz. Irakasle horiei dokumentu bat osatu nahi nien, ikastaroan ikasitako kontuak gelan ikasleekin praktikatzeko proposamenen dokumentua. Gehigarri moduan edo, eta dokumentu hori prestatzen pasa dut uda. Eta konturatzerako liburua idatzi dut! Jakin gabe egin dut lana, bukatu dudanean konturatu naiz liburua idatzia nuela."}, {"text_idx": "#000004", "text": "Komunikazio ez bortitza Marshall Rosenberg-ek garatu zuen komunikazio eredua da, eta berak bi animalia erabili zituen bortizkeria eta ez bortizkeria sinbolizatzeko. Bortizkeria txakalarekin irudikatu zuen, eta ez bortizkeria jirafarekin. Jirafa hizkuntzak komunikazio ez bortitza ordezkatuko luke, bihotzetik bihotzerako lengoaia. Izan ere, jirafa da bihotzik handiena duen animalia."}, {"text_idx": "#000005", "text": "Ikasleekin ikasgelan lantzeko proposamenen liburua da. Orrialde bakoitza fitxa bat da, ariketa proposamen bat. Bihotzeko hizkuntza, komunikazio ez bortitza edo adimen emozionala garatzeko ariketak daude jasota. Ariketa bakoitza markatuta dago ze adin tartetarako den egokia, baina pixka bat moldatuta edonorentzat izan daitezke baliagarriak. Ikasleekin komunikazio ez bortitza garatzeko, gatazkak kudeatzeko, autoestimua lantzeko... dinamikak bildu ditut."}, {"text_idx": "#000010", "text": "Eta liburua eskuratu nahi duenak?"}, {"text_idx": "#000011", "text": "Ba, nire beste liburua eta materialak bezala, web orritik eska daiteke; baina zestoarren kasuan errazago izango da nirekin harremanetan jartzea ezta?"}]